b'\n_START_ARTICLE_\nBatalla de Kletsk\n_START_SECTION_\nAntecedents\n_START_PARAGRAPH_\nA finals del segle\xc2\xa0xvii R\xc3\xbassia, Dinamarca i Noruega i Sax\xc3\xb2nia formaren una coalici\xc3\xb3 contra l\'Imperi Suec, per recuperar el que havien perdut en les guerres precedents. El rei suec Carles XII, per\xc3\xb2, enva\xc3\xad la Confederaci\xc3\xb3 de Pol\xc3\xb2nia i Litu\xc3\xa0nia en la seva campanya de 1701 a 1706 i feu fora August el Fort del tron polon\xc3\xa8s el 1704, reempla\xc3\xa7ant-lo pel pro-suec Stanislaw Leszczynski. Tot i obtenir molts \xc3\xa8xits inicials, l\'ex\xc3\xa8rcit suec continu\xc3\xa0 la seva campanya fins al 1706, principalment a causa de la guerra de guerrilles dels clans polonesos._NEWLINE_El gener de 1706 una gran for\xc3\xa7a russa fou copada a la batalla de Grodno, per Carles XII i el seu ex\xc3\xa8rcit. Aix\xc3\xb2 caus\xc3\xa0 que el Tsar rus, Pere el Gran reun\xc3\xads grans contingents de refor\xc3\xa7. Tamb\xc3\xa9 ordena al Hetman cosac, Ivan Mazepa \xe2\x80\x93 que en aquell moment encara era aliat de R\xc3\xbassia \xe2\x80\x93 que reun\xc3\xads 14.000 homes per atacar i hostilitzar les tropes russes que rodejaven Grodno._NEWLINE_Aix\xc3\xb2 no obstant, els suecs contraatacaren els refor\xc3\xa7os cosacs, als quals infligiren greus p\xc3\xa8rdues. Un d\'aquests contraatacs va tenir lloc quan Carl Gustaf Creutz assetj\xc3\xa0 la ciutat de Lyakhavichy amb un ex\xc3\xa8rcit de 2.000 homes, bloquejant un gran contingent de cosacs i polonesos. Mazepa envi\xc3\xa0 una columna de socors de 4.700 soldats; que inicialment anava a ajudar els assetjats a Grodno. Despr\xc3\xa9s d\'alguns dies de marxa arribaren a la ciutat de Kletsk, on acamparen._NEWLINE_Creutz, comandant del setge, va tenir coneixement d\'aix\xc3\xb2 i immediatament reun\xc3\xad 1.500 genets i es dirig\xc3\xad a Kletsk, deixant 500 dragons per mantenir el setge. Arribaren el mat\xc3\xad seg\xc3\xbcent i llen\xc3\xa7aren un atac contra el campament aliat.\n_START_SECTION_\nLa batalla\n_START_PARAGRAPH_\nNom\xc3\xa9s arribar els suecs carregaren contra alguns cosacs, a les ordres de Danylo Apostol, que custodiaven un llarg pont de 500 metres a trav\xc3\xa9s dels pantans que envoltaven Kletsk. El combat va tenir lloc a certa dist\xc3\xa0ncia del pont, per\xc3\xb2 r\xc3\xa0pidament els cosacs foren superats i es retiraren en desordre cap al pont, on quedaren taponats per alguns carros que els hi obstru\xc3\xafen el pas. Estant atrapats els cosacs en diversos colls d\'ampolla, els suecs pogueren f\xc3\xa0cilment acabar amb els cosacs que fugien pels pantans. Danylo Apostol perd\xc3\xa9 el seu cavall, per\xc3\xb2 aconsegu\xc3\xad fugir amb un altre cavall abans de ser capturat._NEWLINE_Mentrestant, el comandant rus Nepljujev mobilitz\xc3\xa0 les seves tropes i artilleria per ajudar els cosacs des de les ciutats, per\xc3\xb2 decid\xc3\xad retirar-se quan s\'adon\xc3\xa0 de la derrota al pont. Les quatre peces d\'artilleria que els russos deixaren enrere caigueren en mans sueques, que les giraren contra les tropes que es retiraven. La majoria dels defensors de Kletsk ja s\'havien equipat i atrinxerat a la ciutat per rebutjar la c\xc3\xa0rrega de cavalleria sueca. Aquesta fou la fase m\xc3\xa9s dura de la batalla: "Tots els murs estaven esgarrapats pels trets i les bales " segons una font sueca._NEWLINE_Quan les restants tropes cosaques i russes foren derrotades i en plena desbandada, corregueren cap als boscos del sud i de l\'est. No obstant aix\xc3\xb2, la majoria d\'ells van ser abatuts al camp, i d\'altres s\'ofegaren als pantans. La hist\xc3\xb2ria oficial sueca afirma que els soldats que fugien hagueren de: "deixar enrere la majoria de les seves robes i equip i nom\xc3\xa9s amb camisa intentaven salvar les seves vides ". Posteriorment Creutz orden\xc3\xa0 als seus homes que registressin la ciutat en busca de russos i cosacs.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nDespr\xc3\xa9s de l\'enfrontament Creutz reb\xc3\xa9 un missatge del coronel Trautfetter que l\'informava dels intents dels assetjats a Lyakhavichy de trencar el cord\xc3\xb3 suec. Dues hores despr\xc3\xa9s de la batalla Creutz i els seus homes retornaren a les seves posicions inicials i asseguraren la continu\xc3\xaftat del setge._NEWLINE_L\'alcalde alemany de Kletsk, Johan Heinrich Cibinski, m\xc3\xa9s tard va anunciar que havia comptat i enterrat 2.025 soldats cosacs i russos que havien mort a la ciutat, per\xc3\xb2 que com a m\xc3\xadnim restaven el mateix nombre de cad\xc3\xa0vers als voltants de la ciutat, als camps, boscos i pantans. Els suecs patiren 15 morts i 16 ferits. Els russos patiren almenys 4.000 morts i 71 presoners incloent el Coronel Petro Pryma. Tamb\xc3\xa9 els hi capturaren 4 canons, 16 estendards i 2.000 suecs._NEWLINE_El ferit de bala Semjon Nepljujev, que havia rebut un tret al seu bra\xc3\xa7 durant el combat, posteriorment envi\xc3\xa0 un missatge al Tsar, en el qual afirmava que les forces sueques sobrepassaven num\xc3\xa8ricament les seves, i culp\xc3\xa0 Ivan Mazepa per haver calculat incorrectament el nombre de suecs pressents a Lyakhavichy, ja que afirm\xc3\xa0 que no superaven els 800 homes._NEWLINE_El 17 de maig Carles XII visit\xc3\xa0 el camp de batalla i va manifestar que la vict\xc3\xb2ria era m\xc3\xa9s gran del que inicialment s\'havia pensat. No gaire despr\xc3\xa9s, el coronel, Carl Gustaf Creutz, fou ascendit a general per les seves heroiques accions. Posteriorment fou capturat a la Capitulaci\xc3\xb3 de Perevolochna, i esdevingu\xc3\xa9 presoner de guerra a R\xc3\xbassia fims el 1722, quan finalment aconsegu\xc3\xad retornar a casa. Prengu\xc3\xa9 el comandament del recentment aixecat H\xc3\xbassars Livregementets. Durant aquest temps el rei suec mor\xc3\xad a Noruega i la guerra finalitz\xc3\xa0 el 1721._NEWLINE_Tot i que la batalla de Kletsk no va tenir un paper decisiu en la campanya, fou un cop fort per Pere el Gran i les tropes atrapades a Grodno, els quals, despr\xc3\xa9s de la batalla de Fraustadt es van veure for\xc3\xa7ats a trencar el setge i retirar-se perdent 17.000 homes en l\'operaci\xc3\xb3. La batalla tamb\xc3\xa9 va tenir un efecte moral en els 1.300 soldats assetjats a Lyakhavichy, que es rendiren uns dies despr\xc3\xa9s del retorn de Creutz i els seus homes. La fortalesa de Lyakhavichy fou destru\xc3\xafda.'